Budyšin (SN/CoR). Třoch nowych čłonow swojeje přirady je kulturny konwent Hornja Łužica-Delnja Šleska na swojim wčerawšim 121. posedźenju w Budyskim Kamjentnym domje wuzwolił. W tajnym wothłosowanju je so jednaćelka Sakskeho krajneho zwjazka za tworjace wuměłstwo Lydia Hempel přećiwo Sabinje Schubert za fachowu skupinu „Tworjace wuměłstwo“ přesadźiła. Předsydka Ernsta Rietscheloweho kulturneho kruha Schubert přisłušeše gremijej wot lěta 2016. Tohorunja po pjeć lět trajacym skutkowanju w fachowej skupinje „Muzeje“ su direktorku Kamjenskeho Lessingoweho muzeja dr. Sylku Kaufmann wotwołali. Ju naslěduje nětko nawodnica Hórnikečanskeje Energijoweje fabriki Kerstin Noack. W třećim tajnym wothłosowanju su intendanta Budyskeho NSLDź Lutza Hillmanna znowa za fachowu skupinu „Předstajace wuměłstwo“ na dalše pjeć lět wobkrućili. Za funkciju bě tež předsydka Korzymskeho centruma za reju tanzART Jana Schmück kandidowała.
szl_Latn